b'\n_START_ARTICLE_\nBatalla de Stiklestad\n_START_SECTION_\nRerefons\n_START_PARAGRAPH_\nA finals del segle IX, el rei Harald I de Noruega, amb l\'ajuda del cabdill Sigurd H\xc3\xa5konsson, va refor\xc3\xa7ar el poder militar central de la corona per poder subjugar els diversos petits regnes v\xc3\xadkings de Noruega, creant aix\xc3\xad per primer cop un estat noruec unificat. _NEWLINE_Els descendents del rei Harald I i els Jarls de Lade van passar gran part del segle X lluitant pel poder, al mateix temps que s\'enfrontaven per q\xc3\xbcestions religioses. Els reis Haakon el Bo i especialment Olaf Tryggvason van intentar la conversi\xc3\xb3 dels pagans noruecs al Cristianisme, a vegades per la for\xc3\xa7a. L\'any 1000, el jarl Eirik H\xc3\xa5konsson, en alian\xc3\xa7a amb el rei Svend I de Dinamarca i els Jomsv\xc3\xadkings, van emboscar i matar Olaf Tryggvason a la batalla de Svolder, prenent el control de Noruega._NEWLINE_15 anys m\xc3\xa9s tard, el 1015, Olaf Haraldsson retorna a Noruega despr\xc3\xa9s d\'una de les seves expedicions i \xc3\xa9s immediatament proclamat rei com Olaf II de Noruega. El 1016 va derrotar els seus oponents a la batalla de Nesjar, aprofitant que els danesos estaven molt ocupats en les seves guerres a Anglaterra._NEWLINE_Malgrat tot, el regnat d\'Olaf va ser curt, doncs el 1028 els Jarls de Lade es van aliar amb Canut el Gran i Olaf es va veure for\xc3\xa7at a exiliar-se a N\xc3\xb2vgorod. Un any m\xc3\xa9s tard, el 1029, moria el Jarl H\xc3\xa5kon Sigurdsson i Olaf va retornar per proclamar el regne.\n_START_SECTION_\nLa batalla\n_START_PARAGRAPH_\nSegons diverses sagues, Olaf II va travessar Su\xc3\xa8cia amb un contingent de 3.600 homes armats, fins a arribar a Stiklestad, una granja situada en una vall uns 80 km al nord de la ciutat de Trondheim. All\xc3\xad, Olaf es troba un grandi\xc3\xb3s ex\xc3\xa8rcit de camperols liderat per Kalv Arnesson. La batalla fou descrita per Snorri Sturluson en la seva obra Heimskringla._NEWLINE_La superioritat num\xc3\xa8rica dels pagans era a ra\xc3\xb3 de quatre a u. Olaf va rebre tres ferides \xe2\x80\x94 en el genoll, el coll i un tercer cop en el cor\xe2\x80\x94 i mor recolzat en una gran pedra. Seria m\xc3\xa9s tard enterrat en secret en els bancs de sorra del riu Nidelva.\n_START_SECTION_\nFets posteriors\n_START_PARAGRAPH_\nUn any despr\xc3\xa9s de la batalla, es va desenterrar el cos d\'Olaf, descobrint que estava (seogns Snorri Sturluson) incorrupte. Li havien crescut els cabells i les ungles. Fou traslladat a l\'esgl\xc3\xa9sia de St. Klement de Trondheim, on va comen\xc3\xa7ar a ser venerat com sant. Aix\xc3\xad mateix, es va construir una nova esgl\xc3\xa9sia en el lloc de la seva mort i la pedra contra la qual va morir encara resta en l\'interior de l\'altar. _NEWLINE_100 anys m\xc3\xa9s tard es va construir la Catedral de Nidaros en el lloc del sepulcre original. El cos d\'Olaf es va traslladar de nou i el seu cos fou venerat en un reliquiari de plata situat en l\'altar major, per\xc3\xb2 durant la Reforma Protestant del segle XVI, el cos fou retirat i es va fondre el reliquiari per encunyar monedes de plata.\n_START_SECTION_\nAvaluaci\xc3\xb3\n_START_PARAGRAPH_\nEs desconeixen les raons per les quals Olaf va decidir avan\xc3\xa7ar per un cam\xc3\xad tan hostil i dif\xc3\xadcil, en lloc de buscar aliats entre els seus familiars i coneguts de la zona oriental de Noruega. Potser esperava ser acceptat pels camperols i que aquests li donessin suport en les seves aspiracions reials, per\xc3\xb2 la veritat fou que aquests, majorment pagans, estaven frontalment oposats a l\'obsessi\xc3\xb3 d\'Olaf per la conversi\xc3\xb3 al Cristianisme, sovint mitjan\xc3\xa7ant la tortura i l\'assassinat._NEWLINE_Ir\xc3\xb2nicament, el veritable paper d\'Olaf en la hist\xc3\xb2ria de Noruega va comen\xc3\xa7ar precisament despr\xc3\xa9s de la seva mort. Canut el Gran i el seu fill Sveinn Kn\xc3\xbatsson eren bastant contraris amb l\'esgl\xc3\xa9sia (tradicional aliada d\'Olaf), que va afavorir la figura del rei m\xc3\xa0rtir davant l\'opressora corona danesa. Olaf, un governant bastant obstinat i imprudent, propens a torturar i assassinar aquells que rebutjaven acceptar el Cristianisme, va acabar convertit en el sant patr\xc3\xb3 de Noruega. _NEWLINE_Canut, m\xc3\xa9s ocupat en governar Anglaterra, va deixar Noruega en mans del seu fill Sveinn Kn\xc3\xbatsson, per\xc3\xb2 quan el fill il\xc2\xb7leg\xc3\xadtim d\'Olaf, Magnus I de Noruega (de nom "el Bo"), va reclamar el tron, Canut va cedir.'